Gautengse hoof van gesondheid geskorsMkhululi Lukhele (Foto: Itumeleng English/African News Agency) Die premier van Gauteng, David Makhura, het die hoof van die provinsie se departement van gesondheid, prof. Mkhululi Lukhele, met onmiddellike inwerkingtreding geskors. Thabo Masebe, woordvoerder van die provinsiale regering, sê Lukhele se skorsing volg ná die spesiale ondersoekeenheid (SOE) bevind het dat hy nie sy verantwoordelikheid in die toekenning van kontrakte aan sekere maatskappye vir die verkryging van goedere en dienste in verband met die regering se reaksie op die Covid-19-pandemie uitgeoefen het nie. “Sy optrede of versuim kon moontlik daartoe gelei het dat die departement vrugtelose en verkwistende uitgawes aangegaan het.” Volgens Masebe sal Lukhele as voorsorgmaatreël geskors bly tot die ondersoek deur die SOE en dissiplinêre prosedures voltooi is. Lukhele en die departement se voormalige hoof- finansiële beampte, Kabelo Lehloenya, word by die onreëlmatige toekenning van kontrakte vir persoonlike beskermingstoerusting (PPE) betrek. Die SOE het oor die naweek nog beweerde ongerymdhede by die departement van gesondheid in Gauteng aan die lig gebring. Dié ongerymdhede, wat die staat en belastingbetaler sowat R30 miljoen uit die sak gejaag het, sluit in beweerde prysknoeiery, die inflasie van die waarde van goedere asook samespanning tussen Gautengse gesondheidsamptenare en maatskappye wat winsgewende PPE-kontrakte gekry het. Lukhele het glo versuim om dissiplinêre stappe teen Lehloenya te doen nadat haar “onwettige en onreëlmatige optrede” onder sy aandag gekom het. Lukhele en Lehloenya word nou versoek om die R30 miljoen op te dok. Die DA het reeds Maandag ŉ beroep op Makhura gedoen om Lukhele te skors.